Včeraj nekaj pred 14. uro se je zgodila prometna nesreča na Zaloški cesti v križišču s Toplarniško ulico. Ljubljanski policisti so sporočili, da je 34-letni voznik vozil specialno vozilo reševalne službe znamke Volkswagen tipa transporter po Zaloški cesti v Ljubljani iz smeri Poti na Fužine proti Kajuhovi cesti. Po skrajnem levem prometnem pasu je 34-letnik pri zeleni luči na semaforju zapeljal v križišče in zavil levo, pri tem pa ni pustil mimo vozila, ki je takrat pripeljalo iz nasprotne smeri, in je čez križišče vozilo naravnost. S tem je zaprl pot 29-letnemu vozniku motornega kolesa znamke Honda tipa CBR 1000 RR, ki je takrat s 24-letno potnico pripeljal po levem prometnem pasu za vožnjo naravnost Zaloške ceste iz smeri Kajuhove

ceste proti Poti na Fužine. Po trčenju sta 29-letni voznik in njegova 24-letna potnica padla po tleh in obležala na vozišču. Oba sta v nesreči utrpela tako hude poškodbe, da sta umrla na kraju nesreče. Oba sta med vožnjo uporabljala pripeto zaščitno motoristično čelado. V nesreči se je lažje poškodoval še 25-letni potnik v specialnem vozilu reševalne službe.

Reševalno vozilo v času nesreče ni bilo na nujni vožnji.